Predkladacia správa

Návrh novely zákona o rozpočtových pravidlách sa predkladá v súlade s plánom legislatívnych  úloh vlády na rok 2003.

Vypracovanie novely rozpočtových pravidiel vyplýva z ekonomických požiadaviek -  z potreby legislatívneho zabezpečenia použitia Európskeho systému účtov v sektore verejnej správy – ESA 95 v podmienkach Slovenskej republiky, ako aj legislatívneho zabezpečenia tvrdého rozpočtového obmedzenia na zaväzovanie sa rozpočtových organizácií a príspevkových organizácií na také úhrady, ktoré nemá v rozpočte zabezpečené.

Okrem tohto okruhu úprav v predloženom návrhu novely sú v návrhu zapracované aj ďalšie úpravy príslušných ustanovení zákona vyplývajúce z potrieb praxe.

	Návrh zákona nemá priamy vplyv na verejný rozpočet, navrhovanými úpravami sa nepriamo ovplyvňujú čisté výpožičky za celú verejnú správu pozitívnym spôsobom s cieľom postupného dosiahnutia referenčnej hodnoty podielu súhrnného schodku verejného rozpočtu na hrubom domácom produkte platnej pre Európske spoločenstvá. 

	Materiál má byť podľa Plánu legislatívnych úloh vlády predložený do konca mája 2003 na rokovanie Národnej rady SR. 

	Materiál nebol predmetom rokovania v poradných orgánoch vlády.

	Návrh zákona nemá finančný, ekonomický, environmentálny vplyv ani vplyv na zamestnanosť, preto sa Doložka finančných, ekonomických, environmentálnych vplyvov a vplyvov na zamestnanosť nevyhotovuje. 

	Návrh zákona bol predmetom rokovania Legislatívnej rady vlády SR dňa 13.5.2003. Pripomienky Legislatívnej rady vlády SR sú v návrhu zákona zapracované.

	Návrh zákona bol predložený na prerokovanie  Rade hospodárskej a sociálnej dohody Slovenskej republiky.

	Návrh zákona sa predkladá na rokovanie vlády bez  rozporov.